钦定古今图书集成/明伦汇编/氏族典/第487卷 > 《廖用贤尚友录》 > 谢涛
## 钦定古今图书集成/明伦汇编/氏族典/第487卷 > 《廖用贤尚友录》 > 谢涛

按《万姓统谱》：“涛字济之，富阳人，以文学称。登淳化初
第，为梓州榷盐判官。李顺反成都，涛画计守御，以功
迁观察推官，权知华阳县。乱后，理民田庐，尽归旧主。
改著作佐郎，知兴国军。”真宗考吏籍，朝士有治迹者
二十四人，涛在选中，召对长春殿，赐五品服。知曹州，
奏免曹州输运之艰，使益利两路。回举所部三十馀
人，宰相疑其多，涛乃陈诸吏治状不实，愿连坐。涛官
至太子宾客，卒。范仲淹称涛“清净而文，出入朝廷三
十年，语默仁义，进止于青云之衢，徐如也。”欧阳修铭
其德，纳诸富阳之原。子绛。